open-index/open-wikipedia-markdown huggingface dataset:
Angreep in en Regionalbahn bi Würzborg

Bi en **Angreep in en Regionalbahn bi [[Würzborg]]** an'n 18. Juli 2016 hett en minnerjöhrigen Flüchtling, de alleen in Düütschland weer, fiev Lüde mit en Biel un mit en Mest verwunnt. Veer vun jem hett dat böös drapen. De Angrieper is later vun en Spezialinsatzkummando (SIK) vun de Polizei in Bayern dootschaten wurrn. De Behörden, de sik mit düssen Fall befaten doot, meent, hier hannel sik dat um en islamistischen Anslag bi.

## Wie de Angreep aflopen is
An'n 18. Juli 2016 is de Angrieper gegen Klock acht an'n Avend ut siene Pleegöllern ehr Huus in Graukönigshofen gahn. Dat is en Gemeen mit bi 2.500 Inwahners 20 km in'n Süden vun Würzborg. He hett jem seggt, he woll Rad fohren un „dat konn en beten langer duern“. Gegen Klock 9 an'n Avend is he acht Kilomter wiet weg up den Bahnhoff in Ossenfort in de Regionalbahn  (RB) 58130 vun de Boreege 440 na Würzborg instegen. Düsse Bahn föhr vun Treuchtlingen na Würzborg. Dor is he toeerst mol up de Toilette gahn. Bi 15 Minuten later hett he twuschen de Statschonen *Winterhausen* un *Würzborg Süüd* Mitfahrers mit en Biel un mit en Mest angrepen. . De tostännige Upperstaatsanwalt vun de Generalstaatsanwaltschop Bamberg hett seggt, up en Handy-Nootanroop, de uptekent wurrn weer, weern de Wöer „Allahu akbar“ düütlich to hören. Nadem de Nootbremse trocken wurrn weer un de Tog bi Würzborg-Heidingsfeld stillstahn dö, is de Angrieper utstegen un weglopen. Unnerwegens hett he en Fro, de mit ehren Hund spazeern weer, mit dat Biel tweemol in't Gesicht slahn
Dat Spezialinsatzkummando Noordbayern ut Nürnbarg hett sik wegen en annern Insatz tofällig in de Gegend uphollen un hett den Angrieper bi 500 Meter weg vun'n Tog upspöört. As he mit siene Wapen up Polizeibeamte losgahn is, hefft se em mit veer Schöte drapen, dormank twee, de em dootmaakt hefft.

## Belege
Marc-Louis Arlaud

**Marc-Louis Arlaud** (* 26. September 1772 in Orbe in den Kanton Waadt; † 1. Mai 1845 in Lausanne) weer en Swiezer Porträtmaler.

Boren as Söhn vun Theodore un Suzanne borene Tallichet, kreeg Arlaud den eersten Malünnerricht bi sien Cousins, den Miniaturmalern Louis Ami Arlaud-Jurine un Jérémie Arlaud in Genf.

Arlaud keem 1797 nah Paris, wo he in dat Studio vun den Miniaturisten Antoine Louis Romanet arbeiten dee, dornah wurr he 1799 Schöler vun Jacques-Louis David.

Wegen en Gedankenverbreken gegen dat Napoleon-Regime musst he 1811 Frankriek verlaaten. In Lausanne hett he denn en Studio apen maakt un geev Tekenünnerricht. 

An’ 18. Mai 1821 wurr in Lausanne en Tekenschool grünnd. An’ 10. Dezember 1822 wurr  Arlaud to’n Direkter vun de School beropen, wat he sien Leven lang bleev. 

Arlaud hett 34.000 Franken för de Errichten vun en städisch Museum vun de billen Künst geven. Dat an’ 1. Januar 1841 apen maakt Museum drocht nu sien Naam. 

Marc-Louis Arlaud weer Liddmaat vun de Freemüerer.

## Weblinks

*Historsch Lexikon vun de Swiez
*Swiezer Institut för Kunstwetenschap

## Literatur
* Émile Bonjour, *Le musée Arlaud à Lausanne 1841-1904 : Son fondateur, Marc-Louis Arlaud - Ses bienfaiteurs - Son histoire - Son avenir - Charles Gleyre et le canton de Vaud.* Lausanne : Impr. Georges Bridel & Cie, 1905.
Dageblatt

En **Dageblatt** oder **Daagblatt**, faken ok eenfach **Blatt** (in Oostfreesland: **Blad(d)je** oder **Journaal**) is en Blatt, dat, so warrt dat internatschonal seggt, tominnst veermal in'e Weken rutkummt. Hüdigendags is en Dageblatt meist vun Maandags bit Sünnavends to kriegen. Dor warrt allerhand verscheden Saken in kunnig maakt un dat schall for en allgemeen Publikum gellen. Dat gifft *[[Regionalblatt|Regionalblöer]]* un *overregionale Blöer*. En sunnerliche Form vun dat Dageblatt is dat Boulevardblatt. Meist all Blöer in Düütschland kaamt midderwielen an'n Morgen rut.

## Geschichte
As Vorweser vun dat Dageblatt könnt de Narichtenbulletins *[[Acta diurna]]* ankeken weern, de Gaius Julius Caesar in dat antike Röömsche Riek in dat Johr 59 v. Chr. anfungen hett, as he röömschen Kunsel weer. Se sünd tominnst bit 235 n. Chr. rutgeven wurrn, man wohrschienlich nich jedeen Dag. Dat eerste Dageblatt in de Nutied is an'n 1. Juli 1650 in Leipzig rutkamen: Twee Johre na dat Enne vun den Dartigjöhrigen Krieg hett de Drucker un Bookhöker Timotheus Ritzsch unner den Naam *[[Einkommende Zeitungen]]* (up Platt ungefähr: *Narichten, de (just) rinkaamt*) sess Mol in'e Weken en Dageblatt rutbrocht. Elke Utgave bestunn ut veer Sieten in dat Format vun um un bi 13,5 mol 17 cm. De Uplage leeg bi 200 Stuck. Sett weern de *Einkommenden Zeitungen* in Metall-Lettern, druckt wurrn sünd se mit'e Hand up en holten Druckerpress.

## Belege
Wilfrid Hyde-White

**Wilfrid Hyde-White** (* 12. Mai 1903 in Bourton-on-the-Water, Gloucestershire; † 6. Mai 1991 in Woodland Hills, Kalifornien) weer en britischen Schauspeler.

## Leven un Wark
Na de School güng Hyde-White op dat Marlborough College in Gloucestershire un möök dorna en Utbilln in de Schauspeleree an de Royal Academy of Dramatic Art. 1922 füng he in London sien Loopbahn op de Bühne an, wat he de Johren dorna mit veel Insatz wieter maakt hett. Ünner annern weer he 1932 bi en Tournee dör Süüdafrika dorbi. Laterhen speel he ünner annern blangen Laurence Olivier un Vivien Leigh in Adapschonen vun George Bernard Shaw sien *Caesar and Cleopatra* un Shakespeare sien *Antony and Cleopatra*. Butendem weer he ok in New York an’n Broadway, woneem he tweemol as best Dorsteller för den Tony Award vörslahn weer.

Sien eerste Filmrull speel Hyde-White 1932. Faken hett he in Filmen markante Nevenrullen hatt, so as in Carol Reed sien *The Third Man* oder an de Siet vun Gregory Peck in *The Million Pound Note*. Sünners is he bekannt worrn dör sien Rull as „Oberst Pickering“ in’t Musical *My Fair Lady*, de he ok in de Verfilmen mit Audrey Hepburn un Rex Harrison övernahmen hett.

Vun de 1970er Johren an, speel Hyde-White vör allen in US-amerikaansche Feernsehprodukschonen. He weer bi de Stammbesetten vun Regen as *Buck Rogers* oder *The Associates* un harr dorto vele Gastoptreden in wietere Regen as *Columbo*. Blangenher hett he ok bi’n Höörfunk arbeit, wo he to’n Bispeel Stammspreker in de Radio-Kummedie  *The Men from the Ministry* (1962–1965) weer.

Hyde-White weer mit de Schauspelersche Blanche Glynne verheiraat, hett sik aver scheden laten. In tweete Eh weer he mit de Schauspelersche Ethel Drew verheiraat. Sien Söhn Alex Hyde-White hett ok en Loopbahn as Schauspeler inslahn. Hyde-White is kort vör sien 88. Geboortsdag an Hartverseggen doodbleven.

## Filmografie (Utwahl)

## Utteken
Wilfrid Hyde-White hett keen Filmpriesen wunnen, weer 1980 aver as *Best Dorsteller in en Feernsehreeg – Kummedie oder Musical* för den *[[Golden Globe]]* vörslahn för sien Rull in *The Associates*.

## Weblenken

*
Boulevardblatt

En **Boulevard-** oder **Sluderblatt** is en Blatt, wo dat, neven Politik un allgemeene Narichten to en groten Deel um Sport, Sluderkraam, (Sex) Schandalen vun bekannte Lüde und Stars, um Amüsemang (in’t Feernsehn) un um sensatschonelle Vertellen over Moord un Doodslag in geiht. De Naam wiest up de Historie vun so’n Blöer hen: Vörmols, sunnerlich to’n Anfang vun dat 20. Johrhunnert, sünd so’n Aart Blöer up’e Straten – up den „Boulevard‘‘ – verkofft wurrn un konnen nich dör en Abonnemang bestellt weern. 

En Boulevardblatt is dat Gegendeel vun en Qualitätsblatt. Unner annern in England weert düsse Blöer *tabloids* nömmt, vunwegen, datt se in dat Format vun en Tabloid rutkamen doot. 

De Spraken un ok de Deepgang liggt meist bi de Sluderblöer düütlich unner dat Niveau vun de Qualitätsblöer. Vundeswegen kiekt de Lesers vun düsse Blöer faken hendal up de Boulevardpresse. Sluderblöer weert denn ok sunnerlich vun Lüde mit en ringere Bildung lesen. Bloß man wenig vun düsse Blöer hoolt sik neutral un overleggt eerst groot, wat se schrieven doot. De meisten hefft in’e Politik en starke Meenung, de meist rechts, konservativ un sunnerlich bannig populistisch is. 

In Düütschland is sunnerlich de „Bild“ as Sluderblatt bekannt. Man ok de Hamburger Morgenpost, de Kölner Express un de B.Z. weert to den Boulevard torekent. Echte Boulevardblöer sünd de engelschen  Dageblöer  *[[The Sun]]*, *[[Daily Mirror]]* un  *[[Daily Mail]]*. In de Nedderlannen hett dat Blatt *[[De Telegraaf]]* Elemente vun en Boulevardblatt,  just so, as in Flannern *[[Het Laatste Nieuws]]*.

Dat Sönndagsblatt vun *The Sun*, de *[[News of the World]]*, möss 2011 dichtmaakt weern vunwegen en Afhöörschandal. Hööftredakteur Rebekah Brooks hett hett automaatsch in’n groten Maatstaff Telefonen vun bekannte Lüde un vun Oppers vun Verbreken afhören laten. Dor hett dat brittsche Parlament denn en Utschuss insett unner Leit vun Lord Leveson, de scholl de ganze Boulevardpress unnersöken.
Sprengstoffanslag vun Ansbach

De **Sprengstoffanslag vun Ansbach** an ‘n 24. Juli 2016 weer en Sülvstmoordanslag in de Ooldstadt vun Ansbach. Dor hannelt sik dat um den eersten Sülvstmoordanslag in Düütschland bi. Dor hett de islamistische Terrorist Mohammed Daleel
 laat an’n Avend mit en Rucksackbombe tominnst 15 Lüde bi verwunnt un is sülms umkamen. He weer en 27-jöhrigen Flüchtling ut Syrien, de siet twee Johre in Düütschland leevt hett. Just vordem weer em kunnig maakt wurrn, datt he na Bulgarien afschaven weern scholl, vunwegen, datt he dor al mol en Andrag stellt harr un dor ok Asyl kregen harr. 

## Wat passeert is
An’n lesten Dag vun dat Musikfestival *Ansbach Open*, datt elk Johr dree Dage lang in de middelfränksche Bezirkshööftstadt Ansbach stattfinnen deit, versoch de Ansläger as Rucksackbomber up den Festivalplatz an de Residenz Ansbach to kamen. Dat weer en Sönndag. Vunwegen den Amokloop in München an’n 22. Juli 2016 sünd de Lüde an’n Ingang gründlich kuntrolleert wurrn. So is he nich rinlaten wurrn, vunwegen datt het keen Intrittskaarten bi sik harr. He is denn kort in’e Wienstuven bi’n Ingang gahn. De Wienstuve schenk an düssen Dag buten vor de Döör ok ut. Dor seten to de Tied vun den Anslag bi 20 Gäste, as gegen Klock 22.12 de Bomben hooch gung. Dor hannel sik dat um en ehrder man swacken Sprengsatz bi De Ansläger is dor swaar bi verwunnt wurrn, he konn vun Sanitäters wedder in’t Leven torüchhoolt weern, man is denn doch korte Tied later sturven. 15 annere Lüde sünd ok verwunnt wurrn, veer vun jem swaar, man numms  is in Levensgefohr kamen. 

As de Sekerheitsbehörden in Düütschland rutfunnen hefft, hannel sik dat hier um den ersten islamistischen Sülvstmoordanslag in Düütschland.

De Terrorist hett noog Materiol tohuse harrt, um noch dree annere Bomben to boen. Up een vun siene Mobiltelefone hett he en Video upnahmen un hett up Araabsch kunnig maakt, he wull *Wraak* gegen Düütsche utöven vunwegen, datt de Düütschen Muslime umbringen döen. Butendem hett he openbar en Troeed  afleggt up den Baas vun de Terrormiliz  „Islaamschen Staat“ (IS), Abu Bakr al-Baghdadi, ab. De IS hett over siene Narichtenagentur kunnig maakt, datt he achter den Anslag stunn un hett den Terroristen „een vun use Suldaten“ nömmt.

## Belege
Jacques Hamel

**Jacques Hamel** [ʒak.a.ˈmɛl] (* 30. November 1930 in Darnétal; † 26. Juli 2016 in Saint-Étienne-du-Rouvray) is en franzööschen kathoolschen Preester in de Karkengemeen vun  Saint-Étienne-du-Rouvray ween. He is an’n 26. Juli 2016 bi en Terroranslag vun twee Mannslüde an’e Sieten maakt wurrn, as he just Hillge Misse lesen hett. De beiden Mannslüde menen, se harrn den Anslag for den Islaamschen Staat utöövt. Vun allerhand Lüde warrt Hamel nu as Merteler for den christlichen Gloven ankeken. 

## Leven un Loop as Preester
Jacques Hamel is an’n 30. November 1930 in Darnétal up’e Welt kamen. . To’n Preester ordineert wurrn is he 1958. Sien Deenst hett he versehn as Pastoor an de St. Antoine-Karken in  Le Petit-Quevilly vun 1958 af an. Vun 1967 af an weer he Pastoor in de Karken vun Notre-Dame de Lourdes  in Sotteville-lès-Rouen, denn is he vun 1975 af an as Preester in de Gemeen vun  Saint-Pierre-lès-Elbeuf togange ween, un denn noch mol as Gemeene-Preester in Cléon vun  1988 af an. Na de Karken in Saint-Étienne-du-Rouvray is he in dat Johr 2000 kamen. Offiziell hett he mit 75 Johre Bott geven, man he hett Verlööv kregen, as Preester fudder to maken. Dor hett he denn in’t Johr 2005 de Stäe as Hölpspreester vun de Gemeen annahmen un bit an sien Dood utöövt. Mit Mohammed Karabila, den Vörsitter vun den Regionalraat vun de Muslime in de Normandie, hett Hamel tosamenarbeit‘ in en Arbeitsgrupp, wo dat um Gemeenschop unner de verscheden Religionen gung.

## Dood un Gedenken
Hamel siene Kehlen is vun twee Lüde dörsneden wurrn, de menen, de hören to den Islaamschen Staat. An’n 27. Juli 2016 is in de Karken vun  Notre Dame de Paris en Denkelmissen for Hamel afholen wurrn Düsse Missen hett André Vingt-Trois, de Arzbischop vun Paris vörstahn. Deelnahmen hefft de franzöösche Präsident  François Hollande, Premierminister Manuel Valls, de Ministers Jean-Marc Ayrault, Bernard Cazeneuve, Emmanuel Macron, Najat Vallaud-Belkacem un François Bayrou, un ok de vörmoligen Präsidenten Nicolas Sarkozy un Valéry Giscard d'Estaing, dorto de Arzbischop vun Rouen, Dominique Lebrun, un de Apostoolsche Nuntius Luigi Ventura. In allerhand (sunnerlich in kathoolsche) Dageblöer un Tiedschriften is Hamel en Merteler nömmt wurrn. Midderwielen hett sik ok Anthony Fisher, de Arzbischop vun Sidney in Australien hören laten un meen, Hamel weer sturven "in odium fidei", un föög dor to: “Düt is en Begreep, dor beschrievt de Kathoolschen den tyypschen Dood vun en Merteler mit, as een, de for sien oder for ehren Gloven starben deit, un vunwegen düssen Gloven.“

## Hamel schall selig spraken weern
An'n 2. Oktober 2016 hett Paavst Franziskus Verlööf geven, nu scholl dat losgahn mit de Seligspreken. De Kongregatschoon for de Perzesse vun Selig- un Heiligspreken hett den Henwies kregen, Paavst Franziskus harr de Tied vun fiev Johre upböört, de anners aftöövt weern möss, ehr datt dat losgahn kann mit de Unnersöken. Dor weer de Mertelerdood vun Hamel Grund un Oorsaak for. 

## Belege
André Vingt-Trois

**André Armand Kardinal Vingt-Trois** (* 7. November 1942 in Paris, Frankriek; † 18. Juli 2025 ok dor) weer Arzbischop vun Paris.

## Leven
André Vingt-Trois wurr as Kind vun Armand Vingt-Trois un sien Fru Paulette Vuillamy in dat 5. Pariser Arrondissement boren. Nah sien Schooltiet an dat Lycée Henri IV studeer he af 1962 Kathoolsch Theologie un Philosophie an dat Preesterseminar Saint-Sulpice in Issy-les-Moulineaux. Sien Studium muss he dör sien Wehrdeenst, bi de he in de Bundesrepubliek Düütschland statschoneert weer, van 1964 bit 1965 ünnerbreeken. He hett dat Studium mit dat theologisch Lizentiat an dat Institut catholique de Paris afslooten. 

An' 28. Juni 1969 kreeg he dör François Kardinal Marty dat Sakrament vun de Preesterweehn tospraaken. Ansluutend weer he Kaplan in de Pfarree *[[Église Sainte-Jeanne-de-Chantal|Sainte-Jeanne de Chantal]]* in dat 16. Pariser Arrondissement. 1974 wurr he to'n Direkter vun dat Seminar Saint-Sulpice nömmt un geev dor todem Ünnerricht in Moraltheologie un Sakramententheologie.

Nahdem Jean-Marie Lustiger to'n Pariser Arzbischop nömmt wurr weer, hett de hüm 1981 to'n Generalvikar vun de Arzdiözees nömmt. Paapst Johannes Paul II. hett hüm an' 25. Juni 1988 to'n Titularbischop von *[[Thibilis (Titularbistum)|Thibilis]]* nömmt un bestell hüm to'n Weehbischop in Paris. De Bischopsweehn kreeg he an' 14. Oktober vun dat sülvig Johr dör Jean-Marie Kardinal Lustiger. Sien Bischopsmotto „Sic enim Deus dilexit mundum“ (Up Platt: *So leev hett Gott de Welt harrt*) hett he ut dat Johannesevangelium nommen. 

An' 21. April 1999 wurr he to'n Arzbischop vun Tours un an' 11. Februar 2005 as Nahfolger vun Jean-Marie Kardinal Lustiger to'n Arzbischop vun Paris nömmt. De fierlich Amtsövergaav weer dör de Inthronisatischoon an' 5. März vun dat sülvig Johr in de Kathedrale Notre Dame de Paris. Doröver herut wurr he an' 14. März 2005 to'n Ordinarius för de Glövenden vun den byzantienschen Ritus in Frankriek nömmt.

Vingt-Trois wurr an' 5. November 2007 in Lourdes to’n Präsidenten vun de Franzöösch Bischopskonferenz wählt. 2013 hett hüm Georges Pontier in dit Amt aflööst.

An' 24. November 2007 nehm hüm Benedikt XVI. as Kardinalpreester mit de Titelkark *[[San Luigi dei Francesi]]* in dat Kardinalskollegium up.

## Weblenken

* Biografie vun André Vingt-Trois up de Sieden vun dat Arzbisdom Paris (engelschlisch)

## Enkeld Nahwiesen
Toonhelpsmann

De **Toonhelpsmann** (ok **Toonassistent**, **Angler** oder – afleidt vun’t engelsche *boom operator* – **Boomman**) is en Liddmaat vun en Filmkru.

He hett dorför to sorgen, dat de Toonmeester en mööglichst direkt Tonsignal opnehmen kann. Faken warrt dorto en Toonangel bruukt, an dat vörn een Mikrofon anbröcht is. Dat warrt denn so dicht as mööglich an den Mund vun den Schauspeler ran bröcht. Dorbi dröff aver de Toonangel nich in’t Bild vun de Filmopnahm to sehn wesen, un ok nich ehrn Schadden. Ok in Spegels oder Reflekschonen dröff te Toonangel nich to sehn wesen.

En staatliche Utbilln gifft dat för den Toonhelpsmann nich. Tomeist stiegt de Lüüd över en Praktikum in den Beroop in oder över Filmen ahn Budget. En poor private Scholen hebbt Kursen un Utbilln to’n Toonhelpsmann, wobi de Inholt vun so en Studium aver tomeist wiet över dat reine Toonangeln rutgahn doot.

## Weblenken
Tabloid

**Tabloid** betekent

* in’t Engelsche en Sluderblatt,
* Tabloid, Format for (Narichten-)Blöer,
* *[[Tabloid (Film)|Tabloid]]*, Film von David Blair ut dat Johr 2001,
* Sopwith Tabloid, en Fleger.
Anslag in Saint-Étienne-du-Rouvray

Bi den **Anslag in [[Saint-Étienne-du-Rouvray]]** in dat franzöösche Département Seine-Maritime an’n 26. Juli 2016 hefft twee Mannslüde den kathoolschen Preester Jacques Hamel bi de Hillge Missen an’e Siet maakt. Beide Lüde hefft bekannt maakt, se hören to de Terror-Organisatschoon Islaamschen Staat (IS) mit to. 

## Achtergrund
Saint-Étienne-du-Rouvray is en Middelstadt in de Normandie. Dor wahnt bi 29.000 Lüde. Dor sitt de Verwaltung vun den  Kanton mit sülvigen Naam in. De Stadt liggt bi 7 km in’n Süden vun Rouen an de Seine. De Preester Jacques Hamel, de dor bi umbrocht wurrn is, höör to de Karkengemeen vun de Stadt. He weer al siet Johren in Rente, man af un an hett he, as Vertreder, Karken holen.

## Wat passeert is
An’n 26. Juli 2016 gegen Klock 9.45 sünd twee Mannslüde dör en Achteringang in de Karken gahn. Dor hett de 85-Johre-ole Preester Jacques Hamel de Messe afholen. De Mannslüde hefft twee Ordenssustern un twee annere Lüde ut’e Gemeen in ehre Gewalt brocht un hefft den Preester de Kehlen dörsneden. En anner Opper is ok an’n Hals verwunnt wurrn un weer in Levensgefohr.  As de beiden Mannslüde de Karken verlaten harrn, sünd se vun de Spezialeenheit  Brigade de recherche et d’intervention (BRI) vun dat franzöösche Binnenministerium dootschaten wurrn.

## Wat dorachter stunn
De Police nationale ehr Anti-Terror-Deenst SDAP un de Staatsanwaltschop in Paris hefft de Saak unnersocht. Een vun de beiden Terroristen weer bi de Behörden bekannt un stunn unner Terrorverdacht. He weer 19 Johre oold un woll al vördem tweemol na Syrien utreisen. Dat leste Mol hett he dat 2015 versocht, man Behörden ut de Törkei harrn em torüchstüert na Frankriek. Dor hett em denn de Polizei in’n März 2016 mit en elektroonsch Armband utstaffeert, na de Aart vun en Elektroonschen Footstropp. Over den IS-Telegrammdeenst Amaq is mitdeelt wurrn, bi de Angriepers harr sik dat um „Suldaten“ vun den Islaamschen Staat. De franzöösche Präsident  Hollande hett foorts seggt, de Angriepers harrn de Saak in den Naam vun den IS unnernahmen.

## Belege
Emilio Estévez

**Emilio Estévez** (* 12. Mai 1962 in New York City) is en US-amerikaanschen Schauspeler, de spaansch-irische Öllern hett. Sien Vadder is Martin Sheen. He hett twee Bröder, Charlie Sheen, Ramón Estévez Jr., un en Süster, Renée Estevez de ok all Schauspelers sünd.

## Weblenken
*
Hermann Bahner

**Hermann Bahner** (* 6. September 1867 in Kaiserswerth; † 7. Mai 1938 in Langen) weer en düütsch Maler.

## Leven un Wark
Hermann Bahner wurr 1867 in Kaiserswerth boren (üüd en Deel vun Düsseldörp). He hett an de Düsseldörper Akademie studeert un is 1901 in dat hüüdig Bundsland Hessen umtrucken. Dor hett he ünner annern in Willingshausen, Bensheim, Oberursel, Schotten un Langen arbeit un leevt. Meestens hett he Landschapsbiller malt mit Personengruppen un Deerten. Siet he nah Hessen översiedelt weer, hett he sück meest up Oortsansichten un Waldansichten spezialiseert. 

## Utstellungen
### Gruppenutstellungen
* 1904/1905: Wiesbaden, Wanderutstellung vun den Verband der Kunstfreunde am Rhein

### Warken in Sammlungen
* Langen, Museum Altes Rathaus
* Langen, Stadtarchiv
* Berlin, Natschonalgalerie in Berlin
* Meideborg, Städtische Kunstsammlung
* Köln, Kunstvereen
* Düsseldörp, Kunsthall
* Darmstadt, Hessisch Landesmuseum
* Speyer, Museum vun de Palz
* Königsbarg (Kaliningrad), Kunstgalerie
* Städtischen Galerie Schwalenberg.

## Kiek ok
* List vun Maler vun de Düsseldörper Malerschool

## Weblenken
* ''Ein Bahner für die eigenen vier Wände.'' *op-online*, Offenbach-Post, 22. Juni 2010, afropen an’ 29. Mai 2013.
* Hermann Bahner in den Bildindex

## Enkeld Nahwiesen
Ehrenoscar

De **Ehrenoscar** (engelsch: *Honorary Award*, bit 1949 *Special Award*) is en Sünnerpries in’n Rahmen vun de Oscar-Filmpriesen, de vun’t *Board of Governors* vun de Academy of Motion Picture Arts and Sciences utgeven warrt. De Priesdrägers warrt op Grundlaag vun dree Saken utwählt:
* rutragen Levenswark
* utermatige Bidrääg för’t Wieterentwicklen vun’n Film
* rutragen Insatz för de *Academy*

De Ehrenoscar kann an enkelte Personen, Organisatschonen as ok an Ünnernehmen utgeven warrn. In de Anfangstiet weer he ok af un to an enkelte Filmen geven. De Ehrenoscar kann de Form vun en *Oscar* hebben, aver ok in jichtenseen annere Form utgeven warrn, de vun’t *Board of Governors* festleggt warrt. Dat kann en Medaille wesen, en Ehrenliddmaatschop, en Oorkunn un so wieter. In de jüngsten Johren is de Ehrenoscar tomeist en Oscar-Stuette för’t Levenwark wesen.

De Vergaav vun den Ehrenoscar is nich regelmatig. Dat kann in een Johr mehrere Priesdrägers geven, liekers gifft dat ok Johren, in de keen Ehrenoscar utgeven warrt. In de Historie vun’n Oscar weer Bob Hope de spoodriekste Priesdräger – he hett veer Ehrenoscars kregen.

De Ehrenpriesen vun de *Academy of Motion Picture Arts and Sciences* warrt siet 2009 nich mehr in’n Rahmen vun de Oscarvergaav an de Priesdrägers övergeven, man al en poor Maanden vörher as Governors Awards in’n Rahmen vun en egen Fier in’n Groten Ballsaal vun’t *Hollywood and Highland Center*.

De List wiest de Lüüd, Filmen un Institutschonen ut, de mit en Ehrenoscar utteken worrn sünd. De angeven Johren beteht sik dorbi op dat Johr vun de Oscarvergaav.

För humanitäre Verdeensten gifft en anneren Ehrenoscar, näämlich den Jean Hersholt Humanitarian Award.

## Weblenken
* Offizielle Academy Awards Database
Maurice Desimpelaere

**Frederic Maurice Desimpelaere** (* 28. Mai 1920 in Ledegem; † 30. Januar 2005 in Wevelgem) weer en belgisch Radrennfohrer.

Maurice Desimpelaere weer Profi-Radrennfohrer van 1942 bit 1950. 1944 wunn he dat Rennen Paris–Roubaix, in dat Johr dorup keem he up den fievten Platz. 1945 keem he up den tweeten Platz bi de eerst Utdragen vun dat Rennen Omloop Het Volk. 1946 wunn he Dwars dör Flannern un 1947 dat Rennen Gent–Wevelgem, bi dat he dat Johr tovör all Tweet wurrn weer.  1947 belegg he bi den Walloonschen Piel Platz twee. 1949 kemm he bi Mailand–Sanremo as ok bi de Flannern-Rundfohrt jewiels up den negenten Platz.

## Weblenken
* Maurice Desimpelaere in de Datenbank vun Radsportseiten.net
* Maurice Desimpelaere auf memoire-du-cyclisme.net
* Video vun Paris-Roubaix 1944 (Henwies in’ Vörspann: „Der Film wurde von den Nazis [...] zensiert.“)
Moor (Mehrdüdig Begreep)

**Moor** betekent

* Moor, en Fuchtrebeed,
* Moor, westafrikaansche Spraak,
* Moor, Oort in de Gemeen Brüssow in’n Landkreis Uckermark, Brannenborg,
* Moor, Oort in de Stadt Lenzen in’n Landkreis Prignitz, Brannenborg,
* Moor, Oort in de Gemeen Damshagen in’n Landkreis Noordwestmekelborg, Mekelborg-Vörpommern,
* Moor, Oort in de Gemeen Nienkirchen in’n Landkreis Vörpommern-Rügen, Mekelborg-Vörpommern,
* Moor-Rolofshagen, Oort in de Gemeen Damshagen in’n Landkreis Noordwestmekelborg, Mekelborg-Vörpommern,
* Moor, Oort in de Gemeen Brooksen-Vilsen in’n Landkreis Deefholt, Neddersassen,
* Moor, Oort in de Gemeen Neenkarken in’n Landkreis Heidkreis, Neddersassen,
* Moor, Oort in de Gemeen Noordstrand in’n Landkreis Noordfreesland, Sleswig-Holsteen,
* Moor, düütschen Naam för Slatina, Okres Strakonice, Tschechien,
* Moor, Rebeed bi Buxthu, dat fröher eenfach *Moor* nöömt worrn is, un dat later twüschen verscheden Öörd opdeelt worrn is, so dat dor ünner annern de Öörd Wulmsdörpermoor un Öbergünnermoor bi rutkamen sünd.

**Moor** oder **Moór** is de Familiennaam von

,
* Bernhardinus de Moor (1709–1780), nedderlandschen reformeerten Theoloog,
* Bob de Moor (1925–1992), belgischen Comicteekner,
* Carel de Moor (1655–1738), nedderlandschen Maler,
* Carl Vital Moor (1852–1932), Swiezer Politiker,
* D. Moor (1883–1946), russ’sch-sowjetschen Grafiker,
* Dieter Moor (* 1958), Swiezer Moderator,
* Drew Moor (* 1984), US-amerikaanschen Footballspeler,
* Emánuel Moór (1863–1931), ungaarschen Kumponist, Pianist un Utfinner,
* Emmy Moor (1900–1979), Swiezer Journalistin,
* Eugen Rittweger de Moor (1921–1984), belgischen Diplomaat,
* Felix Moor (1903–1955), eestnischen Höörfunkpioneer,
* George Raymond Dallas Moor (1896–1918), brietschen Offzeer,
* Hans Jakob Moor (1933–2009), Swiezer Bioloog,
* Henrik Moor (1876–1940), öösterriekschen Maler,
* Lova Moor (* 1946), franzöösche Danzerin un Sängerin,
* Marente de Moor (* 1972), nedderlandsche Schrieversche,
* Margriet de Moor (* 1941), nedderlandsche Schrieversche,
* Mariann Moór (* 1943), ungaarsche Schauspelerin,
,
,
* Peter Moor-Trevisan, Swiezer Journalist,
* Vincent de Moor (* 1973), nedderlandschen Musiker un DJ,
* Wyman Bradbury Seavy Moor (1811–1869), US-amerikaanschen Politiker.

Kiek ok bi: Jan vom Moor, Moore, Mohr, Mor, More.
Andy Moor

**Andy Moor** is de Naam von

* Andy Moor (* 1962), engelschen Gitarrspeler,
* Andy Moor (* 1980), brietschen Musiker un DJ.
Paul Moor

**Paul Moor** is de Naam von

* Paul Moor (1899–1977), Swiezer Pädagoog,
* Paul Moor (1924–2010), düütschen Journalist.

Kiek ok bi: Paul Mohr, Paul Moore.
Max Moor

**Max Moor** is de Naam von

* Max Moor (1911–1988), Swiezer Botaniker,
* Max Moor (* 1958), Swiezer Feernsehmoderator.

Kiek ok bi: Max Mohr.
Dezső Bundzsák

**Dezső Bundzsák** (* 3. Mai 1928 in Kiskunhalas; † 1. Oktober 2000 in Budapest) weer en ungaarsch Footballspeler un -trainer. De Störmer, de för Vasas Budapest upleep, hett in de de Johren 1956 bit 1961 all tosommen 25 Lännerspelen för Ungarn maakt un dorbi een Door schaaten. Mit de Natschonalmannschap hett he ok an de Weltmeesterschap 1958 deelnommen. 

Mit Vasas wunn he 1957, 1961 un 1962 den ungaarschen Meestertitel.

Nah sien aktiv Loopbahn weer he as Trainer besünners in Grekenland tätig.
Bjørn Nielsen

**Bjørn (ok Björn, Bjorn) Nielsen** (* 4. Oktober 1907; † 21. Mai 1949 in Herning) weer en däänsch Schachmeester.  

He hett de däänsch Eenzelmeesterschapen in de Johren 1941, 1942, 1944 un 1946 wunnen. 1947 deel he sück den eersten Platz, verlor aber den Steekkamp gegen Jens Enevoldsen mit 0,5:3,5. Ok 1949 deel he sück den eersten Platz. De notwennig Steekkamp gegen Poul Hage funn wegen sien Dood vör de Tiet nich statt.

För Däänmark hett he ok an dree Schacholympiaden deelnommen:
* 1933 an Brett 4 in Folkestone (+4 –2 =7); 
* 1935 an Brett 2 in Warschau (+3 –5 =6);
* 1936 an Brett 3 bi de inoffiziellen Schacholympiade in München (+10 –2 =3).
Mit dit letzt Ergevnis wunn he bi disse Schacholympiade ok de individuelle Goldmedaille.

## Literatur
* Arpad Földeak: Schacholympiaden, Ten Have Verlag, 1971

## Weblenken
* Indrag bi chessgames.com (engelsch)

## Enkeld Nahwiesen
Kelpwoold

En **Kelpwoold** (Ut de Engelsche Spraak: *kelp forest*), ok **Tangwoold** oder **Algenwoold** nömmt, is en Ökosystem, dat in matige Breden an de Waterkant in de See vörkamen deit. Sien Naam hett he vun den Seetang her, sunnerlich vun en Reeg grote mehrzellige Algen ut de Ordnung vun de Kelpen. Bi de Algen, de in'n Kelpwoold wassen doot, hannelt sik dat meist um brune un Rode Algen. Se sünd dat Tohuse for en unbannige Tahl vun Fisch un Warvellose un speelt ok en grode Rull for allerhand Vagels. Man de Bestand vun de Kelpwolden is hüdigendags in Gefohr. Dat liggt an Deerter, as de Fallhoodjes, de jem freten doot, man ok an Fischeree un dor an, datt dat Water allerwegens up'e Eer warmer warrt, unner annern vunwegen de El Niño-Southern Oscillatschoon. 

## Kennteken
De groten Algen, de in'n Kelpwoold wassen doot, bestaht sunnerlich ut dree Deele: dat krallenhaftige Organ, wo se up'n Grund mit fastsitten doot (Rhizoid), denn de smiedige Stengel (Cauloid), un boven an de Uppersiete de blatthaftige Wedel (Phylloid). Just so, as bi Woolden an Land, weert dor dree Zonen mit billt, wo Deerter in leevt: Boven - to'n Deel sogar an de Bovensiet vun dat Water - billt de Wedels vun grote Kelpen de Boomkroon.In'e Midden staht de Stengels in't Schummerlicht. In düsse Zoon sünd allerhand Aarden vun Fische togange. Dorunner liggt de düstere Grund.

Kelpen wasst bannig hooch, de Reesenkelp (*Macrocystis pyrifera*) kann bit hen to 45 m lang weern un dor 30 bit 50 cm an'n Dag bi wassen. Vunwegen, datt de Kelpen so gau wasst, ännert sik de Kelpwoold jummerlos. Butendem riet Störme in'n Harvst un Winter ole Wedels ut'e Kronen rut. Denn kummt wedder mehr Licht bit an'n Grund. Dat kann ok passeern, datt dat Krallenorgan ut'n Grund utreten warrt un de Kelp denn anfangt, free umto to sweven. De Planten sweevt denn bit an de Uppersiete un wasst wieter, bit se an'n Strand löppt oder in warm Water ankummt. Bi so'n enkelte Kelpen könnt sik allerhand Deerter ansammeln.

## Literatur

* Sektion Phykologie der Deutschen Botanischen Gesellschaft: ''Seetang Laminaria ist Alge des Jahres 2007''. For de Presse  2007.
* Paul Dayton, Annual Review of Ecology and Systematics ''Ecology of Kelp Communities'' (PDF; 3,6&nbsp;MB): 16 (1985); 215- 245
* George Karleskint et al ''Introduction to Marine Biology'' (2009) ISBN 0495561975 
* Ronald McPeak, Dale A. Glantz, Carole Shaw: *Amber Forest the Beauty and Biology of California's Submarine Forest.* Watersport, San Diego CA 1988.  ISBN 0-922769-00-1 
* Robert Steneck ''Kelp forest ecosystems: biodiversity, stability, resilience and future'' Environmental Conservation 29 (4): 436–459 (2002) 

## Belege


## Weblenken

* Marine Education Society Australia (engelsch)
* Monterey Bay National Marine Sanctuary (engelsch)
* Stonybrook University (engelsch)
Georg Arnould

**Georg Arnould** (* 6. Februar 1843 in Hamborg; † 13. August 1913 ok dor) weer en düütsch Marine- un Armeemaler as ok Illustrator.

## Leven
Arnould hett vör 1861 en Studium iin dat Atelier vun Wilhelm Camphausen in Düsseldörp maakt. Ansluutend wurr he in dat Atelier vun Karl Theodor von Piloty in München wieder utbildt. Etwa um 1861 gung Arnould nah Paris. Dor wurr he en Schöler vun Gustave Doré. Nah 1861 sünd ok Reisen dör Afrika un Indien nahtowiesen. Af 1887 weer he denn in Hamborg vör allen as Illustrator för Tietschriften un Firmen tätig.

## Kiek ok
* List vun Maler vun de Düsseldörper Malerschool

## Literatur
* Jennifer Fischer-Falckenberg: *Arnould, Georg (Ludwig Wilhelm)*, in: Bénédicte Savoy un France Nerlich (Hrsg.): *Pariser Lehrjahre. Ein Lexikon zur Ausbildung deutscher Maler in der französischen Hauptstadt. Band 2: 1844–1871*, Berlin/Boston 2015. ISBN 978-3-11-035006-7
* A.-M. Mühlner: Arnould, Georg. In: Allgemeines Künstlerlexikon. Die Bildenden Künstler aller Zeiten und Völker (AKL). Band 5, Saur, München u. a. 1992, ISBN 3-598-22745-0, S. 247

## Weblenken
Dildo (Sexspeeltüüch)

En **Dildo** (wohrschienlich ut de Italieensche Spraak vun *diletto* „Vergnögen“) is en Sexspeeltüüch un lett in siene klassische Form un Grötte na en stieben Penis. Man in de lesten Johren gifft dat ok Dildos in annere Formen un Farven. Ok nee Materialien weert utprobeert. For Froenslüde gifft dat hüdigendags faken Dildos in bunte Klören un unverwachte Formen, wieldes Mannslüde sik faken an natürliche Phallusformen hoolt. De Dildo warrt bruukt to'n Rinsteken in de Puus oder in dat Morslock. Bi de Masturbatschoon schöllt bi Froenslüde de Klitoris un de G-Punkt targt weern, wieldes dat bi Mannslüde um de Prostata geiht. Bi dat Sexspeel warrt de Dildo ok to'n gegensiedigen Targen vun de Geslechtsdeele bruukt. Gegen den Vibrater over hett de Dildo keen Motor un mutt vun'n Minschen sülms hen un herröögt weern. 

## Geschicht
Al vun de Antike ut dat 6. Johrhunnert v. Chr. her sünd Dildos bekannt. Dormols sünd se *olisbos* (pl. *olisboi*) nömmt wurrn. Dat lett so, as wenn düsse antiken Dildos nich bruukt wurrn sünd bi de Masturbatschoon, man ehrder, um den Partner bi dat Ankieken uptoprickeln un to targen (Voyeurismus). Dormols hett dat al tämlich veel Formen geven, unner annern is up en Vasenbild en twillden Dildo mit twee Ennen to sehn. Man de Wuddeln vun de Dildos gaht noch veel wieter torüch. In't Johr 2005 is in de Höhl Hohler Fels en Phallus ut Steen funnen wurrn, de weer 28.000 Johre oold. Man dat is nich kloor ut to maken, ob de Phallus as Dildo bruukt wurrn is, ob he bi'n Kultus en Rull speelt hett, oder ob he to'n Toneihn bruukt wurrn is. Ok de olen Ägypters wussen dor al wat vun af, datt en Dildo dor to helpen kann, bi'n Sex mehr Lust to spören un hefft Dildos ut Pottklei herstellt. In dat ole China sünd se ut Porzellan maakt wurrn. Ok ut Ledder, Holt, Wass un Glas hett dat Dildos geven. Hüdigendags weert düsse Sexspeeltüge sunnerlich ut Silikon, PVC, Acrylglas, Aluminium un Eddelstahl herstellt. 

## Hannel
Dat is begäng, Dildos in Sexshops to kopen, man midderwielen gifft dat ok en Form vun Direkthannel, wo so nömmte *Dildofeen* na Huus kaamt un bi Veranstalten as Tupperparties Dildos un annere Erotikartikels wiest un vörstellt un verkoopt. 

## Weblenken

* Holten Dildo un Holten Vibrater

## Belege
Dildo

**Dildo** betekent

* Dildo, en Sexspeeltüüch,
* Dildo, Oort in Neefundland un Labrador, Kanada,
* Dildo, Oort in’n Tschad,
* Dildo Island, Eiland von de Florida Keys, Florida, USA.
Hawaiiaante

De **Hawaiiaante** (*Anas wyvilliana*) is en Aart ut de Familie vun de Aantenvagels. Dor höört se nu wedder to de Aanten an sik mit to. Se is bloß man up de Inselgrupp vun  Hawaii tohuse. Dor warrt se **Koloa Maoli** nömmt. De Aart is bannig in Gefohr, de Bestand warrt taxeert up 2.200 bit 2.500 Aanten alltohopen. Bi geneetsche Unnersöken is rutkamen, datt düsse Aantenaart en Krüüzung twuschen Laysanaante un Graue Aante ween schall. Düsse beiden Aarden hefft sik wohrschienlich vor um un bi 11.000 Johren krüüzt.

## Wo se vorkamen deit
An un for sik weer de Hawaiiaante up all Eilannen vun de Inselgrupp tohuse, man bloß nich up  Lānaʻi un Kahoʻolawe. Hüdigendags gifft dat bloß noch up  Kauaʻi  Hawaiiaanten, de vun dor, wo se leevt, ok herstammt. Dor hannelt sik dat um 80 % vun den ganzen Betand vun düsse Aanten bi. De Populatschonen up annere Inseln sünd in Minschenhand uptagen un denn utsett wurrn. Meist hannelt sik dat um ganz lüttje Gruppen. Twuschen 1975 un 1982 sünd 200 Deerter up de Hööftinsel Hawai’i ansiedelt wurrn. Lüttjere Gruppen gifft dat ok up Oʻahu, wo twuschen 1958 un 1982 326 Aanten utsett wurrn sünd, un up  Maui, wo 1989 twolf Vagels freelaten wurrn weern. De Hawaiiaante leevt in Nattland up de Insel vun NN bit hooch to 3.000 m.

## Wie se leven deit
De Hawaiiaante socht ehr Freten in flacke Brook- un Sumpwaters, de nich deeper sünd, as man 13 cm. Se leevt ok up Feller, wo Taro anboot warrt. Man hüdigendags warrt düsse „Waterbrootwuddel“ nich mehr veel anboot. De Aanten freet an un for sik allens un neiht Sniggen just so weg, as Larven vun Goldpeer, Wörm, Grassaat, Algen un Blöer vun Waterplanten. 

Ehr Nest boot se up’e Eer nich wiet af vun’t Water. De Aante leggt acht bit tein Eier. Bröden doot de Hawaiiaanten dat ganze Johr, man sunnerlich vun Januar- bit Maimaand. Dat duert keen 30 Dage, denn sünd de Lütten utkrapen. 

## Weblenken

* *[http://www.state.hi.us/dlnr/dofaw/cwcs/files/NAAT%20final%20CWCS/Chapters/Terrestrial%20Fact%20Sheets/Waterbirds/hawaiian%20duck%20NAAT%20final%20!.pdf Koloa Maoli or Hawaiian Duck] (PDF; 223&nbsp;kB)*. In: C. Mitchell, C. Ogura, D. W. Meadows, A. Kane, L. Strommer, S. Fretz, D. Leonard & A. McClung: *Hawaii’s Comprehensive Wildlife Conservation Strategy*. Department of Land and Natural Resources. Honolulu 2005, Hawaii.

## Kiek ok bi
* List vun Vagels
Mónica Puig

**Mónica Puig** (* 27. September 1993 in San Juan) is en puerto-ricaansch Tennisspelerin. Hör bitlang gröttste Spood is de Gewinn vun de Goldmedaille bi de Olympisch Sömmerspelen 2016 in Rio de Janeiro.

## Karriere
Puig, de in dat Öller vun söss Johren mit dat Tennisspelen anfung, speelt an‘ leevsten up Hartplatz. Se wunn bi ITF-Turnieren bitlang söss Eenzeltitel. 2010 wunn se bi de Zentraalamerika- un Karibikspelen in Mayagüez de Goldmedaille in’t Eenzel. 

Bi de French Open stunn se 2013 eerstmals in dat Hööftfeld vun en Grand-Slam-Turnier. Dor keem se glieks bit in de darte Runn vör. Noch beter leep dat för hör in Wimbledon, wo se nah Siegen över Sara Errani, Sílvia Soler Espinosa un Eva Birnerová eerst in dat Achtelfinale gegen de an Nummer 17 sett Sloane Stephens utscheeden dee. 

In‘ Mai 2014 wunn se in Straßburg mit en Endspeelsieg över Sílvia Soler Espinosa hör eerst un bitlang eenzigen WTA-Titel.

An‘ 13. August 2016 wunn Puig den Eenzelwettbewarf bi de Olympisch Sömmerspelen in Rio de Janeiro gegen Angelique Kerber mit 6:4, 4:6 un 6:1 un hal dormit ok de eerste olympisch Goldmedaille för hör Land överhoopt.

Siet 2008 keem se todem ok för de puerto-ricaansch Fed-Cup-Mannschap to’n Insatz; vun hör insgesamt 36 Partien kunn se 24 winnen (Eenzelbilanz 16:5).

Hör best Platzeeren in de Tennis-Weltranglist weer Rang 33 (Juli 2016) in’t Eenzel.

## Turniersiege
### Eenzel

## Afsnieden bi Grand-Slam-Turnieren
### Eenzel

## Weblenken

* WTA-Profil vun Mónica Puig (engelsch)
* ITF-Profil vun Mónica Puig (engelsch)
* Fed-Cup-Statistik vun Mónica Puig (engelsch)

## Enkeld Nahwiesen
Louis Wolfe Gilbert

**Louis Wolfe Gilbert** (* 31. August 1886 in Odessa; † 13. Juli 1970 in Los Angeles) weer en US-amerikaansch Komponist vun russch Herkunft, de in dat Öller vun een Johr in de USA keem. 

Gilbert gung 1915 nah Hollywood un komponeer för Film, Feernsehn un Radio, so ok för de Eddie Cantor Show.

1927 hett he den Walzer *Ramona* komponeert, mit de as Foxtrott 1960 de Blue Diamonds en grooten Spood harrn. En anner bekannt Leed is *Down Yonder*, dat he 1921 komponeert hett.

## Weblenken
* DNB-Katalog
* Personennaamdatei
Giuseppe De Nittis

**Giuseppe Gaetano De Nittis** (* 25. Februar 1846 in Barletta; † 22. August 1884 in St-Germain-en-Laye bi Paris) weer en italieensch Maler vun den Impressionismus.

## Leven
Sien eerste Tekenstünn kreeg Giuseppe De Nittis bi den lokalen Maler Giovanni Battista Calò, de hüm indringlich to dat Fortsetten vun dat Studium in Florenz anraaden hett. He wurr insbesünnere vun de Künstlers vun de Macchiaioli stark beinfloot, de he 1863 in Florenz kennenlehrt hett. Later truck Giuseppe De Nittis nah Paris, wo he bit to sien Dood leev. In Paris hett he Camille Pissarro, Gustave Caillebotte, Giovanni Boldini, John Singer Sargent, Jacques-Émile Blanche, Edvard Munch un Edgar Degas, de sien Warken later beinfloot hett, kennen lehrt. 

De eerst 38-johrige Giuseppe De Nittis is an de Folgen vun en Slaganfall storven un wurr up den Karkhoff vun Saint-Germain-en-Laye bisett. 

## Literatur
* Norma Broude: *The Macchiaioli: Italian Painters of the Nineteenth Century*, New Haven and London: Yale University Press. (1987) ISBN 0-300-03547-0
* Erich Steingräber un Giuliano Matteucci: *The Macchiaioli: tuscan painters of the sunlight*, New York: Stair Sainty Matthiesen Gallery (1984)

## Weblenken

* Stiftung Giuseppe De Nittis (italieensch)
Thomas Tapling

**Thomas Keay Tapling** (* 30. Oktober 1855 in Dulwich, London; † 11. April 1891) weer en engelsch Geschäftsmann un Politiker. Dorben weer he en Cricketspeler un herutragen Philatelist, de de gröttste Sammlung vun Breefmarken in sien Tiet harr. 

## Leven
Tapling wurr in Dulwich, London boren. He kreeg tonächst Ünnerricht to Huus un dornah af sien 15. Levensjohr an de Harrow School. Dornah hett he dat Trinity College, Cambridge besöcht, dat he 1880 mit en Bacherlor un LL.B as ok 1883 mit en Master un LL.M afslooten hett. Sien glieknamig Vader, weer ok Geschäftsmann, de spoodriek in dat Herstellen vun  Teppichen un Huushollensworen weer. Sien Moder weer Annie Elizabeth Tapling (borene Keay).

Tapling hett tonächst sien Loopbahn as Afkaat (Barrister) wieder verfolgt.

1882 is aber sien Vader storven un sien Söhn weer dwungen nu den Familienbedriev to övernehmen. Dat hett he in de Folgetiet woll goot henkreegen, de Bedriev leep bannig goot un wurr grötter. He harr noog Geld, dat he reisen un sien Breefmarkensammlung upbauen kunn.

## Cricket
Ok in’t Cricket weer he spoodriek un keem 1886 to en Insatz för den MCC gegen de Cambridge University. 1889/90 sull he ok an en Tour dör Indien un Ceylon deelnehmen, hett aber dorup verzicht, wiel en Früend vun hüm krank in Italien weer un he beslooten harr, de bitostahn.

## Politik
Tapling weer en Liddmaat vun dat Parlament för de Harborough Division in Leicestershire in de Johren 1886 bit 1891. 

## Philatelie
Tapling fung mit dat Breefmarkensammel 1865 an in de 1870er und 1880er Johren hett he nah un nah Sammlungen vun anner bekannt Philatelisten upköfft, so as vun William Image, W.A.S. Westoby, Edward Benjamin Evans, un Gustave un Martial Caillebotte. Bit 1887 harr he en Sammlung, de blots noch vun de Sammlung vun Philippe Ferrari de La Renotière överdrapen wurr. So harr he to’n Bispeel de Root un Blau Mauritius in sien Sammlung, as ok dree Marken vun de Inverted Head Four Annas vun Indien. Dat weer de eenzige private vullständige Sammlung vun all Breefmarken bit to dat Johr 1889.

1870 oder 1871 wurr Tapling Liddmaat vun de Philatelic Society in London (worut nahderhen de Royal Philatelic Society London (RPSL) wurr). 1876 wurr he in den Vörstand beropen. 1881 wurr he Viezpräsident, nahdem sien Vörgänger bi en Iesenbahnunfall to Dood kommen weer. Nah hüm is de Tapling Medal in Sülver nömmt un vun de RPSL eerstmals 1920 vergeeven. De Philatelic Congress of Great Britain hett hüm 1921  mit de Upnahm in de *Roll of Distinguished Philatelists* uttekent. He hörrt dormit to de 42 Personen, de as *fathers of philately* (*Vaders vun de Philatelie*) betekent wurrn.

## Dood un Vermächtnis
Tapling is mit man blots 35 Johren in Gumley Hall, Market Harborough in Leicestershire an Pleuritis storven.

Sien Sammlung hett he dat British Museum vermaakt un se stellt jetzt de Tapling Collection in de Philatelic Collections of the British Library dor. 
## Enkeld Nahwiesen


## Weblenken
* https://web.archive.org/web/20160305013944/http://hansard.millbanksystems.com/people/mr-thomas-tapling/
Mannschapskader vun de düütsch Footballbundsliga 1963/64

Disse Artikel is en Översicht vun de **Mannschapskader vun de Bundsliga-Saison 1963/64**.

## [[1. FC Köln]]

## [[MSV Duisburg|Meidericher SV]]

## [[Eintracht Frankfurt]]

## [[Borussia Dortmund]]

## [[VfB Stuttgart]]

## [[Hamburger SV]]

## [[TSV 1860 München]]

## [[FC Schalke 04]]

## [[1. FC Nürnberg]]

## [[Werder Bremen]]

## [[Eintracht Braunschweig]]

## [[1. FC Kaiserslautern]]

## [[Karlsruher SC]]

## [[Hertha BSC]]

## [[Preußen Münster]]

## [[1. FC Saarbrücken]]
Jacobus Prins

**Jacobus Theodorus Wilhelmus „Co“ Prins** (* 6. Mai 1938 in Amsterdam; † 25. September 1987 in Antwerpen) weer en nedderlannsch Footballspeler.

De Middelfeldspeler Prins is 1963 vun Ajax Amsterdam to’n 1. FC Kaiserslautern wesselt, wo he bit 1965 in de Football-Bundsliga 36 Spelen maakt in dorbi 9 Doren schaaten hett. Dornah gung he weer to Ajax torüch. Later hett he noch för Pittsburgh Phantoms, New York Generals, MVV Maastricht, Vitesse Arnheim  un Helmond Sport speelt. 1975 hett he sien Loopbahn afslooten.

För de Nedderlannsch Footballnatschonalmannschap hett Prins van 1960 bit 1965 10 mal speelt un dorbi dree Doren schaaten. 

1981 speel he in de Film Victory; düütsch: *Flucht oder Sieg* in en Nebenrull en Footballspeler.

Jacobus Prins is an’ 25. September 1987 wiels en Oltherrenspeel an en Hartinfarkt storven. 

## Weblenken
* DNB-Katalog
Émile Bouhours

**Émile Bouhours** (* 3. Juli 1870 in Monnai (Orne); † 7. Oktober 1953 in La Courneuve)  weer en franzöösch Radrennfohrer. 

Émile Bouhours, in en lütt Oort in de Normandie boren, harr Dischler lehrt, mit en eegen, good loopen Warkstäe, bevör he sück 1889 den Radsport towennen dee. Allerdings harr he all mit 14 Johren sien eerst Radrennen bestreeden un dorbi fiev Francs wunnen.

1894 wurr Bouhours Profi, fung as Fleeger (hüüd Sprinter nömmt) up de Bahn an. Ansluutend wessel he to Straatenrennen un wunn 1900 dat Rennen Paris–Roubaix vör den Düütschen Josef Fischer un Maurice Garin. Later wurr he as Düersamfohrer achter Motorführung (Steher) un wunn dorbi veermal (1897, 1898, 1900 un 1902) de franzöösch Meesterschap. Todem stell he tallriek Weltrekorde in' Bahnradsport up.

1910 hett Bouhours sien sportliche Loopbahn afslooten un hett weer as Dischler arbeit. 

## Literatur
* Hans Borowik: *300 Rennfahrer in einem Band. Kurzbiographien.* Deutscher Schriftenverlag, Berlin 1937.
* *Rad-Welt. Sport-Album. Ein radsportliches Jahrbuch.* 3. Jahrgang, 1904, .

## Weblenken
* Memoire du cyclisme
* Émile Bouhours in de Datenbank vun Radsportseiten.net
Slott Inkofen (Haag an der Amper)

**Slott Inkofen** is en Slott in Inkofen bi Haag an der Amper in‘ Landkreis Freising in Bayern.

De schlichte dreegeschossig Bau mit Halfwalmdaak liggt an‘ Steilhang vun de Amper. De wurr in de tweet Hälft vun dat 16. Johrhunnert baut. Dat Slott steiht in Besitt vun den Grafen La Rosée. Dat Graff vun den bayerischen Generalfeldmarschall-Leutnant un Hoffkriegsratsdirekter Johann Kaspar Basselet von La Rosée liggt in de Gruftkapelle vun de Familie in Slott Inkofen.

## Literatur
* Johann Baptist Prechtl: *Geschichtliche Nachrichten über Schloß und Pfarrei Inkofen bei Moosburg*. Wolf, München 1885. Digitalisat
* Werner Meyer: *Burgen und Schlösser in Bayern*. Frankfort an’n Main, 1961.
Jaroslav Drobný (Tennisspeler)

**Jaroslav Drobný** (* 12. Oktober 1921 in Prag; † 13. September 2001 in London) weer en tschechoslowaaksch Tennis- un Ieshockeyspeler, de later ok Tennis för Ägypten speelt hett.

## Karriere
Jaroslav Drobný speel in' Winter Ieshockey un in' Sömmer Tennis; beid Sportaarten hett he up  Weltklasseniveau bedreeven.

So wurr Drobný in' Ieshockey mit de tschechoslowaaksch Natschonalmannschap 1947 Weltmeester un wunn 1948 mit de Mannschap de Sülvermedaille bi de Olympisch Winterspelen.

In Wimbledon fung 1938 sien Loopbahn as Tennisspeler an. Ünnerbraken dör den Tweeten Weltkrieg kehr he 1946 up de Tennisbühne torüch un reck in dit Johr dat Finale in Roland Garros. Af 1949 hett he sück blots noch up den Tennissport konzentreert un stunn to’n eersten Mal in dat Finale vun Wimbledon, wo he aber den Amerikaner Ted Schroeder in 5 Satzen ünnerleegen weer. In dat sülvig Johr hett he beslooten, nich mehr in de Tschechoslowakei torüchtokehren; he is sietdem för Ägypten]] start. 

As bit hüüd (2016) eenzig Ägypter wunn he 1954 dat Turnier vun Wimbledon gegen Ken Rosewall, nahdem he twee Johr vörher in’t Finale gegen Frank Sedgman verloren harr. Bi de franzöösch Meesterschapen weer Drobný spoodriker un wunn dat Turnier 1951 (gegen Eric Sturgess) un 1952 (gegen Frank Sedgman) in‘ Eenzel, 1948 in‘ Düppel (mit Lennart Bergelin) un in‘ Mixed (gemeensam mit Patricia Canning Todd). 1954 truck he denn nah London, wo he 2001 storven is.

In dat Johr 1983 wurr he in de Hall of Fame vun den Tennissport upnommen.

## Erfolge
### Tennis
;Australian Open
* Düppelfinale: 1950

;French Open
*Sieger: 1951, 1952
*Finale: 1946, 1948, 1950
*Düppelsieger: 1948
*Düppelfinale: 1950
*Mixed-Sieger: 1948

;Wimbledon Championships
*Sieger: 1954
*Finale: 1949, 1952
*Düppelfinale: 1951

### Ieshockey
*Olympisch Sülvermedaille: Olympisch Winterspelen 1948
*Weltmeester: Eishockey-Weltmeesterschap 1947

## Weblenken

* Jaroslav Drobný in de International Tennis Hall of Fame (engelsch mit Bild)
* ITF-Profil vun Jaroslav Drobný (engelsch)
* Jaroslav Drobný in de Datenbank vun Sports-Reference (engelsch)